CELEX: 32016D0175
Language: sk
Date: 2016-02-08 00:00:00
Title: Vykonávacie rozhodnutie Komisie (EÚ) 2016/175 z 8. februára 2016 o opatrení, ktoré prijalo Španielsko podľa smernice Európskeho parlamentu a Rady 2006/42/ES, pokiaľ ide o zákaz uvádzania určitého typu tlakových čističov na trh [oznámené pod číslom C(2016) 670] (Text s významom pre EHP)

10.2.2016   
            
            
               SK
            
            
               Úradný vestník Európskej únie
            
            
               L 33/12
            
         VYKONÁVACIE ROZHODNUTIE KOMISIE (EÚ) 2016/175
   z 8. februára 2016
   o opatrení, ktoré prijalo Španielsko podľa smernice Európskeho parlamentu a Rady 2006/42/ES, pokiaľ ide o zákaz uvádzania určitého typu tlakových čističov na trh
   
      
         [oznámené pod číslom C(2016) 670]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2006/42/ES zo 17. mája 2006 o strojových zariadeniach a o zmene a doplnení smernice 95/16/ES (1), a najmä na jej článok 11 ods. 3,
   keďže:
   
               (1)
            
            
               V súlade s postupom stanoveným v článku 11 ods. 2 smernice 2006/42/ES Španielsko oznámilo Komisii opatrenie o zákaze uvedenia na trh tlakového čističa typu Parkside PHD 100 B2 vyrobeného firmou Grizzly Gartengeräte GmbH & Co. KG, Nemecko, a distribuovaného spoločnosťou LIDL Supermercados, S.A.U., Španielsko.
            
         
               (2)
            
            
               Dôvodom na prijatie tohto opatrenia bola skutočnosť, že tlakový čistič nespĺňa základné požiadavky na bezpečnosť a ochranu zdravia stanovené v prílohe I k smernici 2006/42/ES.
            
         
               (3)
            
            
               V oddiele 1.5.1 (Dodávky elektrickej energie) prílohy I k smernici 2006/42/ES sa vyžaduje, že v prípadoch, keď sa strojové zariadenia napájajú elektrickou energiou, musia byť navrhované, konštruované a vybavené takým spôsobom, aby sa mohlo zabrániť všetkým druhom ohrozenia elektrickou energiou. V oddiele 1.5.2 (Statická elektrická energia) tej istej prílohy sa vyžaduje, že strojové zariadenia musia byť navrhované a konštruované takým spôsobom, aby odstránili alebo obmedzili vznik potenciálne nebezpečných elektrostatických nábojov, a/alebo musia byť vybavené vybíjacím systémom.
            
         
               (4)
            
            
               Vo vyhlásení o zhode ES, ktoré vydal výrobca pre tlakový čistič, je okrem iného uvedený odkaz na harmonizovanú normu EN 60335-2-67:2009 – Elektrické spotrebiče pre domácnosť a na podobné účely – Bezpečnosť – Časť 2-67: Osobitné požiadavky na stroje na ošetrovanie a čistenie podláh na komerčné použitie [mod IEC 60335-2-67:2002; mod. IEC 60335-2-67:2002/A1:2005].
            
         
               (5)
            
            
               Podľa španielskych orgánov tlakové čističe vykazujú tieto nedostatky:
               
                           —
                        
                        
                           stupeň ochrany pred škodlivým vniknutím vody je nižší ako úroveň IPX7, ktorú musia spĺňať ručné spotrebiče, v dôsledku čoho existuje riziko usmrtenia elektrickým prúdom. Toto nie je v súlade s oddielmi 1.5.1 a 1.5.2 prílohy I k smernici 2006/42/ES a s odsekom 6.2 harmonizovanej normy EN 60335-2- 67:2009, pokiaľ ide o ručné spotrebiče,
                        
                     
                           —
                        
                        
                           dĺžka elektrického kábla je menej ako 15 m, v dôsledku čoho existuje riziko usmrtenia elektrickým prúdom. Toto nie je v súlade s oddielmi 1.5.1 a 1.5.2 prílohy I k smernici 2006/42/ES a s odsekom 25.7 harmonizovanej normy EN 60335-2- 67:2009, pokiaľ ide o ručné spotrebiče,
                        
                     
                           —
                        
                        
                           tlakový čistič mal umiestnený otvor vo vzdialenosti menšej ako 60 mm od podlahy, čím by sa k živým častiam mohli dostať kvapaliny, v dôsledku čoho existuje riziko usmrtenia elektrickým prúdom. Toto nie je v súlade s oddielmi 1.5.1 a 1.5.2 prílohy I k smernici 2006/42/ES a s odsekom 22.101 harmonizovanej normy EN 60335-2- 67:2009.
                        
                     
         
               (6)
            
            
               Komisia vyzvala výrobcu Grizzly Gartengeräte & GmbH & Co. KG a distribútora LIDL Supermercados, S.A.U., aby predložili pripomienky k opatreniu, ktoré prijalo Španielsko.
            
         
               (7)
            
            
               Výrobca neposkytol žiadnu odpoveď. Distribútor v odpovedi, ktorú poskytol jeho zástupca, uviedol, že strojové zariadenie je prenosným spotrebičom a že nižšia úroveň technických požiadaviek, nižší stupeň ochrany a menšia dĺžka elektrického kábla boli v súlade s požiadavkami, ktoré musia spĺňať prenosné spotrebiče, pričom nedostatky, na ktoré upozornili španielske orgány, sa týkali požiadaviek na ručné spotrebiče. Pokiaľ ide o otvor, distribútor sa domnieva, že táto požiadavka bola splnená, keďže vo vzdialenosti menšej ako 60 mm od zeme sa nenachádzajú žiadne aktívne časti vysokotlakového čističa.
            
         
               (8)
            
            
               Podľa dostupných dokumentov rozdielna úroveň technických požiadaviek na bezpečnosť, ktoré zohľadňovali španielske orgány a distribútor, priamo súvisí so skutočnosťou, či by tlakový čistič mal byť klasifikovaný ako ručný alebo ako prenosný spotrebič v zmysle vymedzenia harmonizovanou normou EN 60335-1: Elektrické spotrebiče pre domácnosť a na podobné účely – Bezpečnosť – Časť 1: Všeobecné požiadavky. Okrem toho norma EN 60335-2-67 sa musí použiť v spojení s normou EN 60335-1.
            
         
               (9)
            
            
               Analýzou dôkazov, ktoré poskytli španielske orgány, a dokumentácie, ktorú poskytol distribútor, sa dospelo k záveru, že tlakový čistič má dvojité použitie, čo znamená, že sa môže použiť nielen ako prenosný spotrebič v zmysle vyhlásenia distribútora, ale aj ako ručný spotrebič, ako upozornili španielske orgány. V každom prípade, aj keby sa tlakový čistič považoval za prenosný spotrebič, jeho použitie ako ručný spotrebič by sa mohlo považovať za „rozumne predpokladané nesprávne použitie“ v zmysle zásad integrovanej bezpečnosti stanovených v oddieloch 1.1.2 a 1.7.4.1 prílohy I k smernici 2006/42/ES, podľa ktorých musí výrobca zohľadniť zamýšľané použitie a rozumne predpokladané nesprávne použitie stroja. Z tohto dôvodu by tlakový čistič mal v každom prípade spĺňať vyššie technické požiadavky na bezpečnosť kladené na ručné spotrebiče.
            
         
               (10)
            
            
               Tlakový čistič typu Parkside PHD 100 B2 vyrobený firmou Grizzly Gartengeräte GmbH & Co. KG, Nemecko, a distribuovaný spoločnosťou LIDL Supermercados, S.A.U., Španielsko, nespĺňa základné požiadavky na bezpečnosť a ochranu zdravia uvedené v článku 5 ods. 1 písm. a) smernice 2006/42/ES. V dôsledku tohto nesúladu vzniká vážne riziko úrazu používateľov. Preto je vhodné považovať opatrenie, ktoré prijalo Španielsko, za opodstatnené,
            
         PRIJALA TOTO ROZHODNUTIE:
   Článok 1
   Opatrenie, ktoré prijalo Španielsko s cieľom zakázať uvedenie na trh tlakového čističa typu Parkside PHD 100 B2 vyrobeného firmou Grizzly Gartengeräte GmbH & Co. KG, Nemecko, a distribuovaného spoločnosťou LIDL Supermercados, S.A.U., Španielsko, je opodstatnené.
   Článok 2
   Toto rozhodnutie je určené členským štátom.
   
      V Bruseli 8. februára 2016
      
         
            Za Komisiu
         
         Elżbieta BIEŃKOWSKA
         
            členka Komisie
         
      
   
   
      (1)  Ú. v. EÚ L 157, 9.6.2006, s. 24.